b'\n_START_ARTICLE_\nLennu number\n_START_PARAGRAPH_\nLennu number v\xc3\xb5i lennunumber (inglise keeles flight number) on reisilennunduses lendude eristamiseks kasutatav, tavaliselt kolmest v\xc3\xb5i neljast numbrim\xc3\xa4rgist koosnev lennu tunnuskood._NEWLINE_Lennu numbri ees k\xc3\xa4ib harilikult lennuettev\xc3\xb5tet t\xc3\xa4histav IATA lennufirmakood v\xc3\xb5i ICAO lennufirmakood._NEWLINE_Konkreetse lennu identifitseerimiseks on tarvis peale lennu numbri ja lennuettev\xc3\xb5tte koodi teada ka lennu toimumise kuup\xc3\xa4eva._NEWLINE_Reisilennu puhul on lennuettev\xc3\xb5tte kood ja lennu number m\xc3\xa4rgitud nii lennupiletile kui ka lennujaama infotahvlile, nii et neid v\xc3\xb5rreldes saab reisija kontrollida oma lennu v\xc3\xa4ljumisaega ja -kohta._NEWLINE_Tsiviillennukite kerel n\xc3\xa4ha olev t\xc3\xa4htede ja numbrite kombinatsioon ei ole lennu number, see on registritunnus, kuid m\xc3\xb5lemat koodi (tunnust) kasutatakse tsiviillennunduses ka raadiokutsungina._NEWLINE_\xc3\x9cks lennuk v\xc3\xb5ib samal p\xc3\xa4eval lennata mitme lennunumbri all ja eri p\xc3\xa4evadel v\xc3\xb5ivad sama lennunumbri all lennata sama lennuettev\xc3\xb5tte erinevad lennukid.'